钦定古今图书集成/理学汇编/学行典/第194卷 > 杨敬
## 钦定古今图书集成/理学汇编/学行典/第194卷 > 杨敬

按《归德府志》：“杨敬，归德卫人。父煜，洪武间死于阵。时
敬才十岁，闻讣即哭踊，每思求父遗骸不果，乃取衣
冠葬于先茔之次。事母艾氏，温凊以时，服食有节，凡
母意所向，无少违之。暇则读经史，开家塾以授生徒。
每阅阵战，辄流涕不已，时人以王裒拟之。后母卒，敬
哀毁逾礼，方殡在堂西，邻不戒于火，将及柩，敬仰天”
大哭，俄风返火息，乡里异之。事闻，诏旌其门。